b'\n_START_ARTICLE_\nSerijska publikacija\n_START_PARAGRAPH_\nSerijska publikacija (angl. serial) je publikacija na kateremkoli mediju, ki ima praviloma \xc5\xa1tevil\xc4\x8dne in/ali \xc4\x8dasovne oznake, in izhaja redno ali neredno v zaporednih \xc5\xa1tevilkah; to je npr. \xc4\x8dasopis, \xc4\x8dasnik, letna publikacija ali zbirka.\n_START_SECTION_\nZgodovina\n_START_PARAGRAPH_\nZa\xc4\x8detki slovenske periodike segajo v obdobje reformacije. Prvi slovenski periodi\xc4\x8dni tisk je Trubarjev Ta slovenski kolendar kir vselei terpi (1557). V \xc4\x8dasu protireformacije je bila rast periodike prekinjena, veliko \xc4\x8dasopisov pa po\xc5\xbeganih. V tem \xc4\x8dasu so na na\xc5\xa1ih tleh izhajali predvsem nem\xc5\xa1ki \xc4\x8dasniki. _NEWLINE_Prvi tiskan \xc4\x8dasopis v slovenskem jeziku so bile v \xc4\x8dasu razsvetljenstva Lublanske novice (1797-1800). Natisnjene so bile v Ljubljani, njihov prvi urednik pa je bil Valentin Vodnik._NEWLINE_Eden najpomembnej\xc5\xa1ih \xc4\x8dasopisov v \xc4\x8dasu romantike, ki sledi je Krajnska \xc4\x8dbelica (1819-1849), katere vodilna ustvarjalca sta bila France Pre\xc5\xa1eren in Matija \xc4\x8cop. Drugi slovenski \xc4\x8dasopis, ki ga je urejal Janez Bleiweis, pa je bil strokovni list Kmetijske in rokodelske novice (1843-1902). Po revolucionarnem letu 1848 je slovenska publicistika do\xc5\xbeivela razcvet._NEWLINE_Pred 1. in med obema vojnama je izhajalo zelo veliko razli\xc4\x8dnih serijskih publikacij (Domoljub, Slovenski narod, Slovenec), po 2. svetovni vojni pa nastaneta \xc5\xa1e danes znana dnevnika: Ve\xc4\x8der (1952) in Dnevnik (1951)._NEWLINE_Danes izhaja ve\xc4\x8d kot 1500 serijskih publikacij, od tega 200 \xc4\x8dasnikov, najve\xc4\x8d je mese\xc4\x8dnikov.\n_START_SECTION_\nOblike serijskih publikacij in novi viri\n_START_PARAGRAPH_\n\xc5\xa0tevilne tiskane serijske publikacije danes izhajajo tudi v internetno dostopni obliki, v\xc4\x8dasih je njihova oblika in vsebina enaka tiskani, spet drugi\xc4\x8d je prilagojena on-line dostopu. Takrat ne moremo ve\xc4\x8d govoriti o \xc2\xbbpravi\xc2\xab\xc2\xa0serijski publikaciji. Nekatere publikacije pa izhajajo samo v obliki, ki je dostopna izklju\xc4\x8dno on-line._NEWLINE_Zadnja leta se pojavlja vse ve\xc4\x8d on-line \xc2\xbbserijskih\xc2\xab\xc2\xa0publikacij, ki pa so to le deloma. Pri njih konec izhajanja ni predviden, dopolnjujejo se z novimi vsebinami,_NEWLINE_dodatki in dopolnitve nadome\xc5\xa1\xc4\x8dajo prej\xc5\xa1nje vsebine, v\xc4\x8dasih so dodane nove povezave z drugimi viri, ti viri pa niso dodani na koncu. \xc5\xa0e najbolj so podobne nevezanim publikacijam, ki se ob\xc4\x8dasno dopolnjujejo._NEWLINE_S\xc4\x8dasoma so se tako pojavili novi viri, ki jih je bilo treba ustrezno poimenovati. _NEWLINE_Kontinuirani viri obsegajo serijske publikacije in vire, ki so jim deloma podobni; obsegajo publikacije, ki so po svoji naravi integrirne._NEWLINE_Integrirni viri so v ve\xc4\x8dini primerov nezaklju\xc4\x8deni, lahko pa so tudi zaklju\xc4\x8deni. Izhajajo v tiskani ali on-line obliki. Nezaklju\xc4\x8den tiskan vir so npr. nevezane publikacije, ki se ob\xc4\x8dasno dopoljnjujejo (npr. priro\xc4\x8dnik za COMARC), nezaklju\xc4\x8deni on-line viri pa so spletne strani in spletna mesta ter baze podatkov. Zaklju\xc4\x8deni tiskani viri so nevezane publikacije, ki se ob\xc4\x8dasno dopolnjujejo in katerih konec izhajanja je predviden, on-line zaklju\xc4\x8deni vir pa je npr. spletna stran nekega dogodka, ki se sklene skupaj z njim.\n_START_SECTION_\nISSN in ISBD(CR)\n_START_PARAGRAPH_\nOsnovni cilj sistema ISSN (International Standard Serial Number) je registracija \xc4\x8dim ve\xc4\x8djega \xc5\xa1tevila serijskih publikacij, ki izhajajo po vsem svetu. ISSN center Slovenije ima sede\xc5\xbe v Narodni in univerzitetni knji\xc5\xbenici. Oznaka je sestavljena iz osmih \xc5\xa1tevilk- zadnja je kontrolna. Pridobijo jo tudi serijske publikacije na elektronskih medijih (na disketah, zgo\xc5\xa1\xc4\x8denkah ali na internetu), to so npr. e-\xc4\x8dasopisi in e-\xc4\x8dasniki ter podatkovne zbirke. Standardizirana je s standardom ISO 3297. _NEWLINE_ISBD(CR) pa je kratica za International Standard Bibliographic Description for Serials and Other Continuing Resources - Mednarodni standardni bibliografski opis serijskih publikacij in drugih kontinuiranih virov in je revizija ISBD(S).'